Det blev en lidt speciel oplevelse for de 256 elever fra Aalborg Tekniske Gymnasium, da de i dag skulle have udleveret deres eksamensbeviser efter tre års hårdt slid på skolebænken. For som med så meget andet i denne corona-periode, har det tekniske gymnasium også måtte ændre planerne for afviklingen af de normale festligheder. - Vi tænkte, hvad gør vi så, da vi hørte, at vi ikke kunne holde vores traditionelle dimissionsfest i Musikkens Hus. Vi havde hørt om nogen, der havde afholdt drive-in koncerter og andre drive-in begivenheder, så det gør vi da også bare - siger en stolt rektor fra Aalborg Tekniske Gymnasium, Rikke Palmgren, til TV2 Nord. - Vi har haft et glimrende samarbejde med Agri Nord i Skalborg, der straks tilbød, at vi kunne låne den gamle dyrskueplads i Skalborg, og derefter kontaktede vi et eventfirma, der har kendskab til at afvikle drive-in koncerter, fortsætter Rikke Palmgren. Via en FM-sender blev alle taler fra scenen videresendt ud i de mange parkerede biler, derudover var der sat to storskærme op, så folk i bilerne kunne følge med både med lyd og levende billeder. Og da vejrguderne var med arrangementet, med høj solskin og blå himmel, blev det en fantastisk dag, det hele klappede simpelthen. Og apropos klap, så blev hornet trykket helt i bund, når der var noget at "klappe" ad, for ingen, undtaget de studerende, når de skulle frem og have deres eksamensbevis, måtte forlade bilerne.
Normalt ville Aalborg Tekniske Gymnasiums dimissionsfest for de studerende blive afviklet i Musikkens Hus med 1.000 deltagere, men i år har man tænkt alternativt på grund af coronavirus, så det er blevet til en drive-in dimission på en gammel dyrskueplads.